35. schôdza NR SR - 13.deň - B. popoludní
Dátum: 2014-06-10
Poslanec: Zajac, Pavol (KDH)
Druh vystúpenia: Vystúpenie v rozprave

14. Vážená pani podpredsedníčka, pán kolega navrhovateľ, dámy a páni, dovoľte mi, aby som sa vyjadril k tomuto návrhu zákona, ktorého som spolupredkladateľ. Áno, pán kolega Mičovský, aj všetci ďalší kolegovia, ktorí sa vyjadrovali, korupcia je rakovina našej spoločnosti. Tie finančné prostriedky, ktoré sa odhadujú vo výške, až do výšky 500 mil. eur, ktoré ročne sa strácajú formou korupcie, nám chýbajú v našom zdravotníctve, školstve a mohol by som takto pokračovať. A preto pred necelým rokom KDH predložilo návrh zákona o ochrane oznamovateľov korupcie. My sme neboli takí naivní, že sme si mysleli, že dáme návrh zákona o oznamovateľoch, ochrane oznamovateľov korupcie a vyriešime 500 mil. eur, ktoré sa strácajú. Ale čiastočne sme chceli týmto systémovým krokom napomôcť tomu, aby tí, ktorí oznámia korupciu, aby neboli perzekvovaní vo svojom zamestnaní, veľakrát v štátnozamestnaneckom pomere. Pán kolega Mičovský má s tým osobné skúsenosti, ale aj pán učiteľ Oto Žarnay, ktorého spomínal. A sme boli veľmi radi, že snemovňa v prvom čítaní schválila tento návrh zákona. Áno, v druhom čítaní pri rokovaní vo výboroch bolo poukázané ministerstvom financií na to, že ten spôsob odmeňovania prípadného nahlásenia korupcie môže byť v niektorých prípadoch zneužitý. A preto, aby sme mali aspoň nejaký zákon o ochrane oznamovateľov korupcie, sme upustili a vyňali sme v druhom čítaní to odmeňovanie, aby aspoň nejaký zákon chránil oznamovateľov korupcie, aby neboli vyhadzovaní zo svojich zamestnaní. A určite Oto Žarnay nenahlásil korupciu preto, že očakával, že bude mať z toho odmenu. Väčšina týchto čestných ľudí to nerobí pre peniaze, ale určite aj nečakal, že ho vyhodia zo zamestnania, určite nečakal, že ho vyhodia zo zamestnania, a to je problém. Takže otázka znela, keď sme minule predkladali návrh zákona, či má niečo aspoň prejsť, alebo či to vôbec neprejde. A preto sme dali šancu aj kolegom z vládnej strany SMER, že sme to odmeňovanie vypustili a dali sme takto šancu, aby ten zákon prešiel. Prešiel v druhom čítaní, v treťom čítaní neprešiel. Samozrejme, dozvedeli sme sa z médií, pán minister vnútra pán Kaliňák pripraví zákon komplexný, možno aj lepší, ani neviem, a bolo povedané - do Vianoc. Potom na Vianoce bolo povedané - do konca roka. Dneska máme jún, takýto návrh zákona od vlády, od ministra vnútra neprišiel, a preto my sme prišli znova s týmto návrhom zákona, lebo aj toto je práca opozície, poukazovať a pomaly ukazovať na to, že taký problém tu je a my ponúkame riešenie. Toto je zodpovedná činnosť aj opozičného poslanca a tlačiť vládu k tomu, aby bol na ňu vyvíjaný mediálny tlak, tlak opozičných poslancov, ale aj médií, ľudí, aby takéto prípady ako Oto Žarnay nevznikali a aby vláda prišla so svojím riešením, keď teda už nechce schváliť naše riešenie. A my to riešenie znova ponúkame a je vylepšené a je znova tam aj to odmeňovanie zahrnuté, áno, nie je naňho zákonný nárok a sú tam vymedzené teda možnosti tohto obmedzovania. Ale určite ochrana v pracovnoprávnych vzťahoch tam je a aj to prípadné odmeňovanie. A ustanovuje tento zákon aj podmienky, aj právny nárok, za akých podmienok teda môže byť aj odmeňovaný. A preto je mi ľúto, že k tomuto návrhu zákona vystupujú a vyzerá, že budú vystupovať len opoziční poslanci, a tieto prekáračky, že kto prišiel prvý s tým zákonom a kto druhý a či je lepší, ja hovorím už dnes, už ten rok keby platil ten návrh zákona, ktorý tu bol pred necelým rokom, aj bez toho odmeňovania, keby bol napr. prijatý, bolo by to lepšie ako súčasný právny stav, keď nie je žiadna ochrana oznamovateľov korupcie? Určite by to bolo lepšie. Toto je odkaz aj kolegovi Lipšicovi, ktorý hovoril, že bez odmeňovania ten zákon nemá zmysel. Pre Ota Žarnaya by tento zákon aj bez odmeňovania mal zmysel a on by nebol prepustený zo zamestnania. Dneska prichádzame znova s návrhom zákona, je vylepšený, je tam aj odmeňovanie, ja by som veľmi rád počul aj od vládnych poslancov, ako sa k tomuto závažnému problému, ktorý je rakovinou našej spoločnosti, postavia a ja pevne dúfam, že im záleží na tom, aby oznamovatelia prípadnej korupcie boli takto chránení, a že podporia tento návrh zákona. Ďakujem.